# Isabel Prieto de Landázuri

Isabel Prieto de Landázuri (Alcázar de San Juan, 1 de març de 1833 - Hamburg, 28 de setembre de 1876) nom de ploma d'Isabel Ángela Prieto González Bango, va ser una poeta i dramaturga espanyola, considerada «una de les primeres dones a ingressar al cànon literari de Mèxic del segle XIX», ja que en aquest país va ser on va dur a terme la major part de la seva obra literària.

## Biografia

Existeixen desacords sobre el lloc de naixement d'Isabel Prieto de Landázuri; si bé la majoria de les fonts consideren que va néixer a Alcázar de San Juan, Ciudad Real, Espanya l'any 1833, alguns escriptors com l'espanyol Julio Cejador y Frauca van afirmar que en realitat havia nascut a la Ciutat de Mèxic. Fins i tot, hi ha altres fonts que asseguren que va néixer l'any 1828 en territori espanyol. Era filla del panameny Sotero Prieto Olasagarre (en aquells moments, Panamà estava sota el domini espanyol) i l'espanyola Isabel González Bango de la Puebla, i va ser la gran d'onze germans.
Als seus quatre anys d'edat, la seva família es va mudar a Mèxic on Isabel es va dedicar a estudiar. Allà va aprendre diversos idiomes que li van permetre exercir-se com a traductora d'obres literàries notables. Temps després, va viatjar a Guadalajara, Jalisco, lloc on va desenvolupar la major part de les seves obres literàries. Se sap que va col·laborar amb l'escriptor francès radicat a Mèxic Alfredo Bablot en el diari El Federalista. L'any 1864, davant de la Intervenció Francesa a Mèxic, es va traslladar a la ciutat estatunidenca de San Francisco, Califòrnia. Un any després, al 1865, va tornar a Mèxic i va contreure matrimoni amb el seu cosí Pedro Landázuri Diez, un polític notable d'aquesta època, i es va traslladar al barri de Tacubaya a la Ciutat de Mèxic.
"Dotada d'una prodigiosa i facilísima memòria, concebia i donava forma a les seves composicions sense ajuda de la ploma, i les dictava després al seu marit: pot dir-se, malgrat la gran extensió de la major part d'elles, que totes eren veritables improvisacions." Les seves obres dramàtiques són més de catorze, i les principals són: Las dos flores, Los dos son peores, Oro y oropel, La escuela de las cuñadas, Duende y serafín, Abnegación, El Ángel del hogar, Una noche de Carnaval, Soñar despierto i Un lirio entre zarzas.
Al 1874, el seu marit va assumir el càrrec de cònsol de Mèxic a Hamburg així que Isabel es va traslladar amb ell i el seu fill Jorge. La seva altra filla, Blanca, va emmalaltir i va morir a Veracruz mentre esperava el vaixell que els portaria a Hamburg. El tercer fill de la parella va néixer l'any 1875, una cop es trobaven a Alemanya.
Va morir l'any 1876 a causa d'un infart cerebral.
José María Vigil va llegir el discurs titulat "La Sra. Isabel Prieto de Landázuri", un estudi biogràfic i literari de l'autora, davant l'Acadèmia Mexicana, l'any 1882. Vigil mateix va recopilar les seves obres poètiques en una publicació realitzada per Irineo Paz.

## Referències

* 1 2 3 Alicia V. Ramírez de Olivares y Francisco Javier Romero Luna. «Ni liberales ni conservadores, el justo medio de Isabel Prieto en “Los dos son peores”». Octi.guanajuato.gob.mx. [Consulta: 5 agost 2011].
* 1 2 «Prieto de Landázuri, Isabel (ca. 1828-1876)». Mcnbiografias.com. [Consulta: 5 agost 2011].
* ↑ Celis de la Cruz, 2003, p. 300.
* ↑ Riva Palacio, 2006, p. 303.
* ↑ El Tiempo, México, 1883, pp. 328-329.
* ↑ Carlos Prieto de Castro. «Prieto de Landázuri, Isabel (hermana de mi bisabuelo)». http://www.matem.unam.mx/cprieto/, 02-02-2015. [Consulta: 5 agost 2015].
* ↑ Velasco, Sara. Universidad de Guadalajara. Escritores jaliscienses. Tomo I (1546-1899) (en castellà). Guadalajara, México: Universidad de Guadalajara, 1982. ISBN 968-57-0080-X.
* ↑ Vigil, José María. Irineo Paz. Obras poéticas de la Señora Doña Isabel Prieto de Landázuri (en castellà). México, DF: Imprenta y Litografía de Irineo Paz, 1883.

## Bibliografia

* Celis de la Cruz, Martha (2003), Publicaciones periódicas mexicanas del siglo XIX, 1856-1876: Fondo Antiguo de la Hemeroteca Nacional de México, Parte 1, México: UNAM, ISBN 9703203302, <http://books.google.cat/books?id=rQ9gyBF23ZgC&printsec=frontcover&hl=ca#v=onepage&q&f=false>
* Riva Palacio, Vicente (2006), El parnaso mexicano, México: UNAM, ISBN 9706841482, <http://books.google.cat/books?id=jBrdbXye39AC&printsec=frontcover&hl=ca#v=onepage&q&f=false>

## Enllaços externs

* Biografia d'Isabel Prieto de Landázuri a Mcnbiografias.com
* Obres poètiques de la Senyora Isabel Prieto de Landázuri (microfitxa): col·leccionades i precedides d'un estudi biogràfic i literari
* Les dues flors, drama, obra d'Isabel Prieto de Landázuri, en hathitrust.org